สสจ.ยะลา จัด"มหกรรมรักษ์สุขภาพ" ส่งเสริมการออกกำลังกาย ลดเสี่ยงโรค
มหกรรมรักษ์สุขภาพ “ คนยะลาใส่ใจสุขภาพห่างไกลโรค ” สสจ.ยะลาส่งเสริมการออกกำลังกายเพื่อสุขภาพ ให้บุคลากรในหน่วยงาน 



วันนี้ (24 ก.พ 61) สำนักงานสาธารณสุข จังหวัดยะลา ได้งานมหกรรมรักษ์สุขภาพ“ คนยะลาใส่ใจสุขภาพห่างไกลโรค ”ประจำปี 2561 ขึ้นที่ สนามกีฬากลาง สถาบันการพลศึกษาวิทยาเขตยะลา จังหวัดยะลา เพื่อให้เจ้าหน้าที่ในหน่วยงานสาธารณสุข มีความตระหนักและเห็นถึงความสำคัญของการออกกำลังกาย มีพฤติกรรมในการออกกำลังกายสม่ำเสมอ ช่วยเสริมสร้างสมรรถภาพ ของร่างกายให้แข็งแรง มีจิตใจที่เข้มแข็งลดความเสี่ยงต่อการเป็นโรคไม่ติดต่อเรื้อรังต่างๆ เป็นแบบอย่างที่ดีแก่ประชาชน รวมถึง ส่งเสริมให้มีน้ำใจนักกีฬา สร้างความสัมพันธ์อันดีภายในหน่วยงานและเสริมสร้างภาพลักษณ์ที่ดีขององค์กร โดยมี นพ.ชัยวัฒน์ พัฒนาพิศาลศักดิ์ นายแพทย์เชี่ยวชาญด้านเวชกรรมป้องกัน สำนักงานสาธารณสุขจังหวัดยะลาคณะผู้บริหาร เจ้าหน้าที่จากหน่วยงานสังกัดกระทรวงสาธารณสุขทุกระดับ จาก 8 อำเภอ ใน จ.ยะลา เข้าร่วมกิจกรรมอย่างคึกคัก




 สำหรับกิจกรรม มีการรณรงค์ส่งเสริมการออกกำลังกาย ในรูปแบบกีฬาที่เหมาะสมกับกลุ่มวัย ได้แก่ ฟุตบอลหญ้าเทียม แชร์บอล เปตอง กรีฑา และกีฬาพื้นบ้าน รวมทั้ง การจัดประกวดขบวนพาเหรดรณรงค์ด้านสุขภาพ และประกวดกองเชียร์




น.พ.สงกรานต์ ไหมชุม นายแพทย์สาธารณสุขจังหวัดยะลา กล่าวว่า กระทรวงสาธารณสุข มีนโยบายส่งเสริมการมีพฤติกรรมสุขภาพที่ถูกต้องเหมาะสมตามแนวทาง 3 อ. 2 ส. และสนับสนุนให้หน่วยงานสาธารณสุขทุกระดับ จัดกิจกรรมส่งเสริมการออกกำลังกายเพื่อสุขภาพ  ดังนั้น เพื่อสนองนโยบายของกระทรวงสาธารณสุขสำนักงานสาธารณสุขจังหวัดยะลา จึงได้ร่วมกับเครือข่ายบริการสุขภาพและศูนย์วิชาการสังกัดสาธารณสุขจังหวัดยะลาทุกแห่ง จัดทำโครงการมหกรรมรักษ์สุขภาพ“ คนยะลาใส่ใจสุขภาพห่างไกลโรค ” ขึ้นดังกล่าว